**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete ***2018. október 11-én 19 órakor*** a **CSILI Művelődési Központ** Vízvári termében (Budapest, XX., Baross u. 55.) megtartott **nyílt** üléséről.

Jelen vannak: Szabados Ákos polgármester, Juhász Lajosné alpolgármester, Kovács Eszter alpolgármester, Nemes László alpolgármester, Fekete Katalin, Fekete László, Komoróczy László, Mach Péter, Márkus Jánosné, Nagy Lászlóné, Nemesné Németh Judit, Rostagni Attila, Somodi Klára.

Távol vannak: Bada-Gémesi Emese, Csaszny Márton, Kaiser György, Marton Sándorné, Völgyesi Krisztián.

Tanácskozási joggal jelen vannak: Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Kéri, hogy folytassák a 2018. október 11-én 1400 órakor megkezdett és 1700 órakor a Csili Művelődési Központban megtartott Közmeghallgatás lebonyolítása érdekében időlegesen felfüggesztett képviselő-testületi ülés napirendi pontjainak megtárgyalását.

***19. napirendi pont újbóli megnyitása:*** Javaslat a Bp. XX. Nagysándor J. u. 118. szám alatti önkormányzati tulajdonban lévő ingatlanok további hasznosítására vonatkozó döntés meghozatalára

Előadó: Szabados Ákos polgármester

Szabados Ákos: Megállapítja, hogy 13 képviselő van jelen, a képviselő-testület határozatképes.

Újból megnyitja a napirendet. Az önkormányzat bérbeadta az ingatlant az előterjesztésben szereplő III. határozati javaslatsor szerint egy cégnek. A Gazdasági Bizottság javaslata szerint amennyiben a bérbevevő nem veszi bérbe az ingatlant, úgy kiírják értékesítésre, illetve béreltetésre is azt. Ezt kell kiegészíteni az időszakra vonatkozó javaslattal, valamint azzal, hogy ezalatt a bérlési időszak alatt a bérlő a homlokzati felújítást az ingatlanon elvégzi.

Juhász Lajosné: Vállalkozásbarátként megszavazta mindhárom alternatívát, megjegyzi, hogy a parkolási problémát a pékség előtt a továbbiakban mindenképp szükséges megoldani.

Szabados Ákos: A pékség előtt tegyék ki a már említett korlátokat. A határozati javaslat része legyen a külső homlokzat felújítása. Kéri a képviselő-testülettől a bérlési időszak meghatározására vonatkozó javaslatokat.

Szavazásra teszi fel annak elfogadását, hogy a Bp. XX. Nagysándor J. u. 118. szám alatti önkormányzati tulajdonban lévő ingatlanokat egy évre bérbe adják.

Megállapítja, hogy a jelenlévő 13 képviselő 10 igen 2 nem 1 tartózkodással elfogadja azt.

**255/2018. (X. 11.) Ök. sz. határozat**

a Képviselő-testület

megerősíti és kiegészíti a 254/2018. (X.11.) Ök. sz határozatát a következők szerint:

**I.**  **egy év határozott időre, 2018. november 1. napjától 2019. november 1-ig terjedő időszakra együttesen bérbe adja**

- a Budapest XX. kerület, **Nagysándor József utca 118. fsz. 1. szám alatti, 176170/0/A/1 hrsz-ú**, ingatlan-nyilvántartás szerint „üzlethelyiség” megnevezésű 18 m2 alapterületű ingatlant

* a Budapest XX. kerület, **Nagysándor József utca 118. fsz. 2. szám alatti 176170/0/A/2 hrsz-ú**, ingatlan-nyilvántartás szerint „üzlethelyiség” megnevezésű 60 m2 alapterületű ingatlant, valamint
* a Budapest XX. kerület **Nagysándor József utca 118. „C” épület 176170/0/C/1 hrsz-ú**, ingatlan-nyilvántartás szerint „műhely” megnevezésű 265 m2 alapterületű ingatlant a Myra-Line Kft. (1201 Budapest, Előd u. 82., cg: 01-09-670685, képviseli: ifj. Szedlacsek Ferenc) részére a CPR-Vagyonértékelő Kft. 2018. július 11-én kelt értékbecslései, valamint a 2018. szeptember 21. napján kelt kiegészítésekben foglaltak alapján **254.200,- Ft+áfa/hó összegű bérleti díj megfizetése mellett.**

II.a bérlő által fizetendő óvadék mértékét a helyiségcsoport havi bruttó bérleti díjának háromszoros összegében, mindösszesen 968.502,- Ft összegben határozza meg, melynek megfizetése a bérleti szerződés megkötésének feltétele. **A bérlőnek a bérleti szerződésben vállalnia kell, hogy a határozott idő lejártáig a bérlemény Nagysándor József utcai homlokzatát felújítja.**

III. felhívja a bérlő figyelmét arra, hogy a jelen határozattal bérbe adott helyiségekben felújításokat, beruházásokat, átalakításokat a bérbeadó előzetes tulajdonosi hozzájárulásával végezhet, mely tulajdonosi hozzájárulás megadására, valamint az esetleges, rendeltetésszerű használatra alkalmassá tételhez szükséges felújításokkal, beruházásokkal kapcsolatos bérbeszámításra vonatkozó megállapodás jóváhagyására a Gazdasági Bizottság jogosult,

IV. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: 2018. október 31.

***20. napirendi pont:*** Javaslat a Bp. XX. Török Flóris u. 154/C – Klapka u. 50., Török Flóris u. 156. - Székelyhíd u. 7. és Székelyhíd u. 5. szám alatti önkormányzati tulajdonban lévő telekingatlanok további hasznosítására vonatkozó döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Fekete Katalin Márton: A Gazdasági Bizottság nem támogatja az előterjesztésben szereplő határozati javaslat elfogadását, mely alapján nyílt pályázat útján együttesen értékesítse ezeket az ingatlanokat.

Nemes László: Nem vett részt a Gazdasági Bizottság ülésén, de a bizottság indoklása szerint oda „Fecskeházat”, illetve szociális bérlakást építene az önkormányzat. Véleménye szerint ennek a koncepciónak a kidolgozása és a konkrét megvalósíthatósági terv is igen távoli, ezért kár lenne elodázni az értékesítést. Megjegyzi, hogy a villamos az ingatlan előtt megy.

Szabados Ákos: Egyetért Nemes László alpolgármester úr által elmondottakkal. Szerinte is meg kell próbálni az értékesítést. Még érvényes ajánlat esetén is dönthet másképp az önkormányzat, ha érvénytelen, akkor látják, hogy nem volt érdeklődés, de egy próbát mindenképp megér.

Szavazásra teszi fel az előterjesztésben szereplő határozati javaslat elfogadását, mely alapján pályázat útján együttesen értékesítik az ingatlanokat.

Megállapítja, hogy a jelenlévő 13 képviselő 13 igen 0 nem 0 tartózkodással elfogadja azt.

**256/2018. (X. 11.) Ök. sz. határozat**

a Képviselő-testület

1. nyílt pályázat útján **együttesen kívánja értékesíteni**
* a Budapest XX. kerület, **Török Flóris utca 154/C – Klapka utca 50. szám alatti, 177116 hrsz-ú**, ingatlan-nyilvántartás szerint kivett, beépítetlen terület megnevezésű 499 m2 alapterületű ingatlant, valamint
* a Budapest XX. kerület, **Török Flóris utca 156 – Székelyhíd utca 7. szám alatti, 177117 hrsz-ú**, ingatlan-nyilvántartás szerint kivett, beépítetlen terület megnevezésű 434 m2 alapterületű ingatlant, valamint
* a Budapest XX. kerület, **Székelyhíd utca 5. szám alatti, 177118 hrsz-ú**, ingatlan-nyilvántartás szerint kivett, beépítetlen terület megnevezésű 509 m2 alapterületű ingatlant.

**Az ingatlanok** **együttes** **minimum értékesítési összegét** **36.900.000,- Ft+áfa összegben határozza meg** a CPR-Vagyonértékelő Kft. 2018. augusztus 31-én kelt értékbecslésekben foglaltak alapján.

1. úgy dönt, hogy
* az ajánlatok benyújtására vonatkozó határidőt a pályázati felhívás közzétételét követő 30 napban határozza meg,
* az ajánlati biztosíték mértékét a megajánlható minimálár nettó összegének 5%-ában, 1.845.000,-Ft összegben határozza meg.

**III.** jóváhagyja az előterjesztés 1. sz. mellékletét képező pályázati felhívás szövegét és felkéri a polgármestert, hogy a pályázati felhívás helyben szokásos módon történő közzététele érdekében, illetve internetes portálon történő közzététele érdekében intézkedjen.

**IV.** felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: 2018. december 31.

*(A pályázati felhívás a jegyzőkönyv mellékletét képezi.)*

***21. napirendi pont:*** Javaslat a Budapest, XX. kerület 181888/22 hrsz-ú, természetben a Kulcsár utca – Mártírok útja sarkán elhelyezkedő cukrászda alatti és melletti földterület helyzetének rendezésével kapcsolatos szerződés jóváhagyására, valamint az ingatlan forgalomképességének megváltoztatására

Előadó: Szabados Ákos polgármester

Szabados Ákos: Megnyitja a napirendet, kéri az előterjesztő véleményét.

Kernné dr. Kulcsár Dóra: Szóbeli kiegészítésként elmondja, hogy azért tárgyalja újból a Képviselő-testület a jelenlegi előterjesztést, mert a korábbiakban az adásvételi szerződés aláírására hatalmazta fel polgármester urat. Telekmegosztással vegyes adásvételi szerződést kell kötni, mert az ingatlant valahogy ki kell alakítani. Nem lehet úgy kialakítani a két ingatlant, hogy egy adásvételi szerződést nem foglalnak bele a megállapodásba, mert akkor létrejönne egy olyan telek, amin rajta van a cukrászda és az önkormányzat tulajdonába kerülne az a felépítmény is, ami soha nem volt az önkormányzat tulajdona. Jelenleg ez közterület, forgalomképes üzleti vagyonba szükséges sorolni az értékesítéshez.

Fekete Katalin: A Gazdasági Bizottság kéri az előterjesztésben szereplő határozati javaslat elfogadását.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 13 képviselő 12 igen 0 nem 1 tartózkodással elfogadja azt.

**257/2018. (X. 11.) Ök. sz. határozat**

a Képviselő-testület

1. az önkormányzat tulajdonában álló vagyonnal való rendelkezés szabályairól szóló 22/2012. (V. 22.) önkormányzati rendelet 7. §-ában foglaltak alapján úgy dönt, hogy a Budapest XX. kerület, 181888/22 hrsz-ú, természetben a Kulcsár utca - Mártírok útja sarkán elhelyezkedő cukrászda alatti és melletti 1010 m2 ingatlant a forgalomképtelen vagyoni körből forgalomképes vagyonelemek közé átsorolja.

II. felkéri a polgármestert a Budapest XX. kerület, 181888/22 hrsz-ú, természetben a Kulcsár utca - Mártírok útja sarkán elhelyezkedő cukrászda alatti és melletti földterület helyzetének rendezésével kapcsolatos, a határozat 1. sz. mellékletét képező telekalakítással vegyes adásvételi szerződés aláírására.

1. felkéri a polgármestert a szükséges intézkedések megtételére.

Határidő: adott

Felelős: Szabados Ákos polgármester

***22. napirendi pont:*** Bizottságok beszámolói, tagcserék, kérdések, bejelentések, interpellációk

Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot. Felkéri Mach Pétert a Környezetvédelmi és Városfejlesztési bizottság elnökét, hogy tegye meg hozzászólását a Nagykőrösi utca – Magyar utca – Mártírok útja és Nagysándor József utca által határolt területen végrehajtandó új forgalomszabályozással kapcsolatos bizottsági véleményről.

Mach Péter: Tájékoztatja a jelenlévőket arról, hogy a Környezetvédelmi és Városfejlesztési bizottság felkérte a hivatalt, valamint polgármester urat, hogy az SzMSz szerint a tervek elkészülte előtt kellett volna vagy a folyamat? valamelyik szakaszában kapják meg és nem utólag ezeket az anyagokat. Két állampolgár részéről a bizottsági ülésen pro és kontra érvek is elhangzottak a szabályozási terv megvalósításával kapcsolatban. Kb. 400 db aláírás érkezett a bizottsághoz, és a döntő többség nem tudja elfogadni a jelenlegi forgalomszabályozást. A Környezetvédelmi és Városfejlesztési bizottság véleményt nem alkotott erről és döntést sem hozott az ügyben.

Nemesné Németh Judit: Közlekedési tanácsnokként nem vonták be az előkészítő folyamatokba. A Környezetvédelmi és Városfejlesztési Bizottsági ülésén jutott tudomására ez a forgalomkorlátozás.

Komoróczy László: Zavarónak találja, hogy meghirdetnek valamit, személyesen értesül róla, (hirdetmény szerint) elmegy a Mártírok úti iskolába (nem egyedül) a lakossági fórumra és komoly tájékoztatást kap a forgalomkorlátozásról. (Térkép, stb.) Ne akkor tiltakozzanak, amikor már elkészült valami, hanem jöjjenek el a megszervezett lakossági fórumokra. Polgármester úr javaslatát támogatja, mely szerint indítsák el a forgalomkorlátozást 2018. október 15-én és a beérkezett javaslatokat vizsgálják meg. A Környezetvédelmi és Városfejlesztési Bizottság valóban szakértő tagjaitól azt hallotta, hogy közlekedésmérnöki és szakmai szempontok alapján ez nem rossz forgalomkorlátozás.

Szabados Ákos: Ez kerüljön be a soron következő Pesterzsébet Újságba, kerüljön fel soron kívül a honlap hozzáférhető részére. Kérjék fel az „adminokat”, valamint konkrét javaslatokkal várják hivatalosan is a lakosság véleményét. 2018. október 15-től a ponyvákat lehúzzák a táblákról. 2019 januári képviselő-testületi ülésre készítsenek erre vonatkozó előterjesztést. 2018. december 10-ig várják a visszajelzéseket és a javaslatokat. Amennyiben szükséges, úgy tartson a Környezetvédelmi és Városfejlesztési Bizottság rendkívüli ülést.

Mach Péter: Neki ez nem tetszik. Ebből szeretne kimaradni.

Juhász Lajosné: A Fidesz frakció ez ügyben tartózkodni fog. Elhangzott sok változat, hogy ki volt a hibás ez ügyben, de az tény, hogy a bizottságok és a képviselő-testület sem tárgyalta az előterjesztést. A képviselő-testület elfogadta a költségvetési rendeletet, de abban nem szerepelt, hogy mindenki megkérdezése nélkül ez így lesz, hogy egyszerűen kész tények elé állítják a lakosságot.

Szabados Ákos: Szavazásra teszi fel annak elfogadását, hogy a Nagykőrösi út – Magyar utca – Mártírok útja és Nagysándor József utca által határolt területen végrehajtandó új forgalomszabályozást 2018. október 15-én átadják a kerületben, valamint arról, hogy 2018. december 10-ig várják a lakosság visszajelzéseit az új forgalmi renddel kapcsolatosan, illetve felkérik a polgármestert, hogy a 2019. januári képviselő-testületi ülésre készíttessen előterjesztést a beérkezett lakossági véleményekről.

Megállapítja, hogy a jelenlévő 13 képviselő 8 igen 0 nem 5 tartózkodással elfogadja azt.

**258/2018. (X. 11.) Ök. sz. határozat**

a Képviselő-testület

1. a Nagykőrösi út – Magyar utca – Mártírok útja és Nagysándor József utca által határolt területen az új forgalomszabályozást 2018. október 15-ei napon átadják.

2. 2018. december 10-ig várja a lakosság visszajelzéseit az új forgalmi renddel kapcsolatosan.

3. felkéri a polgármestert, hogy a 2019. januári képviselő-testületi ülésre
 készíttessen előterjesztést a beérkezett lakossági véleményekről.

Felelős: Szabados Ákos polgármester

Határidő: adott

Szabados Ákos: A Polgármesteri Hivatal várja a visszajelzéseket kéri hogy tájékoztassák Fejes-Tóth urat a döntésről.

Márkus Jánosné: A Nagysándor József utcától a Határ útig szemét van a buszmegállókban. Külön felhívja a figyelmet a Nádor utcai közért előtti területre.

Nemes László: A köztársasági elnök úr nagy környezetvédő. A vízjogról szóló törvény elfogadásakor kiállt azért, hogy Magyarország vízbázisát megvédjék. Be kell jelenteni a korábban létesített ásott és fúrt kutakat, és ezt 2018. december 31-ig ingyenesen lehet végrehajtani. Felkéri a hivatalt, hogy a lakosok erről sürgősen kapjanak tájékoztatást. Más kerületek honlapján már megtalálta az erre vonatkozó részletes tájékoztatást.

Mach Péter: Tájékoztatja a jelenlévőket, hogy a XVIII. kerületnek van már erről anyaga. Font Sándor országgyűlési képviselő benyújtott egy új javaslatot ez ügyben és érdemes a parlamenti irományok között ezt a módosító indítványt megnézni. A gyalogos HÉV-átjárót felújították a Helsinki útnál, viszont most nem akadálymentes. A Gubacsi lakótelep mozgáskorlátozott lakosai kérik, hogy a hivatal jelezze problémájukat a fővárosnak és oldják meg ezt.

Komoróczy László: A napirendről levették a Helsinki utca 26. sz. alatti ingatlannal kapcsolatos előterjesztést. Frakciógyűlést tartottak és megakadtak az ügyben. Azóta nem tudták ezt átbeszélni. A mai nap folyamán sikerült a legfontosabb érintettekkel egyezségre jutniuk. Úgy gondolja, hogy Csaszny Márton, Mach Péter képviselők és a megfelelő hivatali osztályon dolgozók a feladatokon és határozatokon nem ugyanazt értik és elbeszélnek egymás mellett. Jövő héten a hivatalban átbeszélik ezt az ügyet annak érdekében, hogy elkészüljenek a megfelelő anyagok. Erről írásban is értesíti majd az érintetteket.

Juhász Lajosné: Puskás Péter Pál fél évvel ezelőtt ígéretet tett arra, hogy felvesznek a Rendvédelmi osztályra egy olyan kollégát, aki kifejezetten a kutyatartással kapcsolatban felmerülő problémákkal foglalkozik majd. Megemlíti, hogy a mai nap folyamán két erős és kifejlett vizsla rohangált a „kosutiban” a gyermekek sikoltoztak. Szóváltásba keveredett a kutyák tulajdonosával, megjegyzi, hogy egy XIX. kerületi lakos volt az illető, aki egyáltalán nem tartotta be a rendeletben foglaltakat. Ismételten fokozott ellenőrzésre kéri fel a Rendvédelmi Osztályt.

Puskás Péter Pál: Elmondja, hogy Rejtényi Péter kollégája aktívan foglalkozik ezekkel a problémákkal. Folyamatban van egy másik szakértő kolléga betanítása is. Az ebtartásokra és egyéb dolgok megoldására nincs felszerelésük. Megjegyzi, hogy pár nappal ezelőtt bejelentést kaptak egy kígyóról is, a hozzáértő kollégájuk szabadidejében kiment a helyszínre, de szerencsére csak siklók voltak a megadott területen.

Fekete Katalin: Tájékoztatja a jelenlévőket, hogy a Pesterzsébeti Újságot a Posta terjeszti a kerületben. A Magyar Posta ZRt. nem rakja be olyan házakba az újságot, ahol kirakják, hogy a reklámújságot kifejezetten nem kérik. Ezt a kérésüket jelzik a postán is. Jelezte Kovács András osztályvezető úrnak, de szeretné újból kérni, hogy folytasson a hivatal tárgyalásokat a postával arról, hogy ne tekintsék a Pesterzsébet Újságot reklámújságnak, illetve címezetlen nyomtatványnak. Fentieket figyelembe véve nem lesz olyan probléma, hogy egy fórumról nem értesülnek az emberek, mert az újság eljut minden lakoshoz.

Szabados Ákos: Megköszöni a képviselő-testület munkáját, az ülést bezárja.

*/Az ülés 2000-kor ért véget./*

- K.m.f. -

 **Szabados Ákos dr. Demjanovich Orsolya**

 polgármester jegyző helyett távollétében,

 **Kócziánné dr. Pohl Mónika**

 aljegyző